Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 9.12.2014		Stanislav Sokol	02/69 20 34 21	

Prístupnou kultúrou k spoločenskému začleňovaniu ľudí so zrakovým postihnutím

Únia nevidiacich a slabozrakých Slovenska organizuje 5. konferenciu o sprístupňovaní kultúry nevidiacim a slabozrakým osobám. Záštitu nad podujatím prevzal minister kultúry SR Marek Maďarič. Konferencia sa koná 9. - 11. decembra v Ústave vzdelávania a služieb na Bárdošovej 33 v Bratislave.

Konferencia s názvom Kvalifikované sprístupňovanie kultúrnych inštitúcií a podujatí osobám so zrakovým postihnutím, prostriedok ich spoločenského začleňovania a informovanosti, sa začína v utorok 9. decembra o 14.00 h. Program konferencie prinesie ukážky využitia 3D tlače pri sprístupňovaní múzejných exponátov širokej verejnosti. Ďalšou z prezentovaných oblastí je audio komentár pre nevidiacich s praktickými ukážkami jeho výroby. Počas konferencie budú predstavené i zásady jasnej tlače, ktoré zabezpečujú prípravu dobre čitateľných dokumentov nielen pre slabozraké osoby a seniorov. Program ďalej ponúka prezentáciu debarierizovaného Ľubovnianskeho múzea v Starej Ľubovni a pražskej interaktívnej Neviditeľnej výstavy, ktorej zástupcovia oboznámia účastníkov so životom nevidiacich prostredníctvom praktických úkonov z ich každodenného života.

Akciu finančne podporilo Ministerstvo kultúry SR. Spolupracujúci partneri podujatia sú FabLab, Rozhlas a televízia Slovenska, Trnka, n.o. a Bemat.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 200 členov združených v 66 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 

Kontakt:

Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk